Diari Oficial de la Generalitat Valenciana


Sumari del DOGV 5604, del 21-09-2007 (2007/11262)

Informació pública del concurs d'adjudicació del programa d'actuació integrada per al desenvolupament del sector S2.
--------------------------------------------------------------------------------------------------------------------

### Dades del document

Número de DOGV
:   5604

Data del DOGV
:   21-09-2007

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2007/11587


Data del document
:   01-09-2007

Organisme emissor
:   Ajuntament de Cabanes

Tipus de document
:   Concurs

Descriptors 

:   * Cabanes
    * pla d'urbanisme
    * contracte d'obres
    * administració local
    * licitació
    * obres públiques

Informació pública del concurs d'adjudicació del programa d'actuació integrada per al desenvolupament del sector S2. [2007/11496]  
A) Objecte del contracte  
- Àmbit de l'actuació: Pla Parcial del Sector S2.   
- Número d'expedient: 10/2007.  
B) Ordenació urbanística.  
- Planejament supramunicipal: Pla d'Ordenació dels Recursos naturals i rector d'Ús i Gestió del parc Natural del Prat de Cabanes-Torreblanca, aprovat pel Decret 4/2003 del Consell de la Generalitat.  
- Planejament General: Pla General d'Ordenació Urbana.   
- Planejament de desenrotllament: Pla Parcial Sector S2.  
- Superfície de l'àmbit: Superfície estimada del Sector 14'932 has.  
- Classificació i qualificació: Sòl Urbanitzable Sector S2, residencial.  
- Edificabilitat: 0,239 m²t/m²s.  
C) Memòria de necessitats i objectius del programa d'actuació integrada.  
- Memòria de necessitats: Dotar dels servicis urbanístics que establix la legislació vigent al grup de vivendes emplaçades en la zona i als terrenys limítrofs qualificats com urbanitzables i inclosos en l'àmbit del Sector S2, complint la legislació general i normativa urbanística que li siga d'aplicació, així com les bases particulars i generals aprovades per este ajuntament.  
- Objectius de la programació: Gestionar la transformació jurídica de les finques afectades pel programa. Urbanitzar completament les dos unitats d'execució que constituïxen l'objecte del programa i realitzar les obres addicionals que necessiten. Connectar i integrar adequadament la urbanització amb les xarxes d'infraestructures d'energia, comunicacions i servicis públics existents resolent el sistema viari, l'abastiment d'aigua i xarxa d'hidrants, sanejament, energia elèctrica i enllumenat urbà, telecomunicacions, telefonia i dades.  
- Informes: carreteres, xarxa ferroviària, domini públic hidràulic, domini públic maritimoterrestre i de qualsevol altre organisme públic amb competència en la matèria. Estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
- Suplementar, si és el cas, les infraestructures i espais públics.  
- Obtindre els sòls dotacionals públics a favor de l'administració gratuïtament.   
- Obtindre l'aprofitament que legalment corresponga amb destinació al patrimoni públic del sòl.   
- Ordenar el repartiment equitatiu de les càrregues i beneficis de l'actuació.   
- Establir terminis per a edificar els solars fins a un màxim de 5 anys.  
- Execució, si és el cas, i sense que siga repercutible als propietaris dels terrenys, l'execució dels programes de restauració paisatgística d'acord amb les directrius establides en la Llei 4/2004, d'Ordenació del Territori i Protecció del Paisatge.   
D) Paràmetres urbanístics.  
- Classe de sòl: Urbanitzable, Pla Parcial Sector S2.  
- Ús: Residencial, vivenda unifamiliar.  
- Edificabilitat bruta: 0,239 m²t/m²s.  
E) Criteris i objectius territorials i d'ordenació urbanística.   
- Ordenació estructural: Es remodelarà l'actual camí municipal denominat Pont Roig, que connectarà l'àmbit de l'actuació amb el nucli denominat Torre de la Sal. Es reclassificarà com a sòl urbà els terrenys inclosos en la UE1, a què fa referència la base IV, apartat 2.A). La resta d'ordenació estructural serà l'establida en el vigent planejament, i no s'admetran modificacions.  
- Ordenació detallada: Es delimitaran dos unitats d'execució amb la distinta qualificació urbanística que es requerix. Haurà de presentar-se un estudi d'impacte ambiental, que es tramitarà simultàniament amb l'expedient de programació.   
F) Prescripcions tècniques dels documents d'ordenació i gestió.  
- Haurà de presentar-se un Pla Parcial Modificatiu de l'Ordenació Estructural, acompanyant a la documentació pròpia de l'esmentat document, la següent: Estudi d'Impacte Ambiental; sol·licitud de Cèdula d'Ordenació Territorial; document justificatiu de la integració territorial, Estudi de paisatge.   
- Tota la documentació es presentarà en PDF. No obstant una vegada adjudicat el programa podrà exigir-se a l'adjudicatari qualsevol altre format complementari.   
G) Preu de licitació: 5.500.000 €. Cinc milions cinc-cents mil euros, IVA no inclòs.  
H) Garanties.  
- Provisional: 110.000 €. Cent deu mil euros.   
- Definitiva: 10%. Deu per cent de les càrregues d'urbanització incrementades amb l'IVA.  
I) Presentació de proposicions.  
- Termini: Tres mesos a partir de la data d'enviament de l'anunci al Diari Oficial de la Unió Europea.  
- Lloc: Registre General de l'Ajuntament de Cabanes.   
- Horari: 9 a 14 hores.   
J) Proposició juridicoeconòmica.  
Tindrà el contingut que establix l'article 13 de les bases generals per a l'adjudicació dels programes d'actuació integrada i que comprén els aspectes següents:  
- Relacions entre urbanitzador i propietaris: Modalitat de retribució, possibilitat d'optar per la retribució en metàl·lic, mode, condicions, termini, drets d'adjudicació, parcel·la mínima, aprofitament subjectiu, superfície mínima de la parcel·la per a ser adjudicatari, terrenys a disposició de l'urbanitzador, titularitat, identificació registral.  
- Elements econòmics: Pressupost de licitació, cost de projectes, gastos de gestió, benefici de l'urbanitzador, càrregues de l'urbanitzador, coeficient de canvi, preu del sòl als efectes del canvi, finançament.  
- Formula de càlcul del coeficient de canvi.  
k) Criteris d'adjudicació i ponderació.  
1. Alternativa tècnica.  
- Qualitat tècnica de l'ordenació proposada 50%.  
- Resolució adequada de la integració en el seu entorn i millor estructuració de dotacions públiques i espais lliures 20%.  
- Qualitat tècnica de les resolucions proposades per a la urbanització 10%.  
- Vivendes sotmeses a algun règim de protecció que es comprometa a promoure l'urbanitzador 10%.  
- Inversió en programes de restauració paisatgística o d'imatge urbana dins de l'àmbit del Programa 5%.  
- Termini d'execució del Programa d'Actuació. Compromís d'edificació simultània a la urbanització per damunt del mínim legalment exigible. Compromisos addicionals assumits voluntàriament a càrrec de l'urbanitzador 5%.  
2. Puntuació mínima de l'alternativa per a poder valorar la proposició juridicoeconòmica: 30% dels punts possibles.  
3. Proposició juridicoeconòmica.  
- Valoració dels terrenys a l'efecte de fixar el coeficient de canvi a l'efecte de pagament en terreny 65%.  
- Menor import de les càrregues d'urbanització(euros/m² edificabilitat) 30%.  
- Compromisos financers per a l'execució de les obligacions complementàries assumides voluntàriament i a costa seu per l'urbanitzador 5%.   
4. Percentatge de l'alternativa tècnica i proposició juridicoeconòmica.   
- L'alternativa tècnica representarà un 70% de la valoració total.  
- La proposició juridicoeconòmica representarà el 30% de la valoració total.  
L) Aprovació bases.  
- Bases generals, aprovades pel Ple de l'Ajuntament en sessió celebrada el 23 de gener del 2007, publicades en el Butlletí Oficial de la Província núm. 20 de 15 de febrer del 2007.  
- Bases particulars de programa, aprovades per l'Ajuntament en sessió celebrada el dia 22 de febrer del 2007, publicades en el Butlletí Oficial de la Província núm. 35, de data 22 de març del 2007 i aprovades definitivament pel Ple de l'Ajuntament en sessió del 13 de juliol del 2007, i es procedirà a la seua publicació conjunta amb este edicte.  
M) Lloc i idioma de presentació de les proposicions.   
- Lloc: Ajuntament de Cabanes. Plaça Església núm. 5. 12380 Cabanes (Castelló).  
- Horari: de 9 a 14 hores.   
- Idioma: castellà/valencià.   
- Data remissió anunci Diari Oficial de la Unió Europea: 31.08.2007  
ANNEX   
«Bases particulars per a la selecció i adjudicació del programa d'actuació integrada per al desenrotllament del sector S-2 del Pla General d'Ordenació Urbana del Municipi de Cabanes (Castelló).  
Aprovades definitivament per acord de l'Ajuntament Ple del dia 13 de juliol del 2007.  
Base I. Objecte del contracte  
El present contracte té com a objecte el desplegament i execució del programa d'actuació integrada per al desenrotllament del Sector S-2, en sòl urbanitzable residencial, del Pla General d'Ordenació Urbana de Cabanes, que s'especifica en les presents bases particulars, en les que es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada i d'un urbanitzador per al desenrotllament urbanístic de l'actuació.  
Base II. Règim jurídic  
A l'efecte dels disposat en l'article 131.1 de la LUV, el present programa es regirà, a més de per les previsions que es contemplen en les presents bases, per les bases generals de programació del municipi de Cabanes, aprovades pel Ple d'esta corporació en sessió celebrada amb data 25 de gener del 2007 (BOP n° 15 de febrer 2007).  
El present contracte té naturalesa jurídica especial, i en tot el no previst en les bases abans citades, s'aplicaran la Llei 16/2005, de 30 de desembre, de la Generalitat, Urbanística Valenciana i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat.  
S'aplicaran supletòria les disposicions contingudes en el títol IV del llibre II del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny i les establides en el Reglament General de la dita llei, aprovat per Reial Decret 1098/2001, de 12 d'octubre, així com les normes que regulen la contractació administrativa de les entitats locals que se li apliquen.  
En cas de contradicció entre els documents contractuals abans citats, l'orde de prelació serà el següent: bases particulars de programació, bases generals de programació i contracte per al desplegament i execució del programa d'actuació integrada.  
Base III. Ordenació urbanística vigent  
El planejament vigent en el terme municipal de Cabanes està constituït pel Pla General d'Ordenació Urbana aprovat per la Comissió Provincial d'Urbanisme en sessió celebrada el dia 26 de juliol de 1983.  
Amb data 30 de setembre de 1986, per la Comissió Provincial d'Urbanisme es va aprovar el Pla Parcial per al desenrotllament del Sector S-2, per mitjà del qual es detallava el sòl objecte de l'actuació, que es destina a un assentament de baixa densitat amb la tipologia edificatòria de vivenda unifamiliar aïllada.   
L'ordenació detallada vigent és la que resulta de l'aprovació del citat Pla Parcial.  
Serà necessari contemplar en el desenrotllament del present àmbit, tant el Decret 4/2003, de 21 de gener, del Consell de la Generalitat, pel qual s'aprova el Pla d'Ordenació dels Recursos Naturals i rector d'Ús i Gestió del Parc Natural del Prat de Cabanes-Torreblanca, donada la ubicació de l'àmbit a desenrotllar en el que este classifica com a Zona d'Esmortiments d'Impactes del Parc Natural de la Comunitat Valenciana del Prat de Cabanes-Torreblanca, com les diferents figures de protecció establides per al Prat de Cabanes.  
Base IV. Memòria de necessitats i objectius del programa d'actuació integrada.  
1. Memòria de necessitats:  
El Sector S-2, amb ordenació detallada establida pel Pla Parcial aprovat l'any 1986, ha mancat de la iniciativa necessària per al seu desenrotllament urbanístic, per mitjà del qual es pretenia la integració del grup de vivendes consolidades que s'inclouen en el seu àmbit, amb el desenrotllament residencial dels terrenys contigus a estes. Esta falta d'iniciativa durant més de vint anys, va motivar que en el document de concert previ del terme municipal de Cabanes es proposara un nou règim jurídic per a la zona, diferenciant un àmbit en què s'incloïen les vivendes consolidades, que es classificava com a sòl urbà en unitat d'execució, i reclassificant com a sòl no urbanitzable la resta del Sector no consolidat per l'edificació.  
Estes previsions del concert previ canvien lògicament amb la presentació d'una iniciativa privada per al desenrotllament de l'ordenació prevista en el planejament vigent. La proposta presentada arreplega la vella aspiració, tant del municipi com dels veïns, de dotar dels necessaris servicis urbanístics el grup de vivendes que es troben emplaçades en la zona i contemplar així mateix el desenrotllament harmònic dels terrenys limítrofs que permetran una millor connexió dels servicis.  
Evidentment, l'ordenació que sorgisca després del present desenrotllament urbanístic s'haurà de traslladar al nou planejament general del municipi.  
2. Objectius de la programació:  
A) Gestionar la transformació jurídica de les finques afectades pel programa.   
En este sentit l'urbanitzador estarà obligat a:  
- Demanar, dels corresponents Registres (de la Propietat i Cadastre), tota la informació de les finques i titulars de drets i deures inclosos en l'actuació.  
- Fitar i delimitar les parcel·les aportades a la Reparcel·lació amb caràcter previ a la redacció del Projecte.  
- Presentar per a la seua aprovació el Projecte de Reparcel·lació.  
- Pagar als creditors nets abans que la Reparcel·lació accedisca al Registre de la Propietat.  
- Inscriure en el Registre de la Propietat les noves finques resultants, especialment les destinades al domini públic.  
- Fer constar en el Registre de la Propietat les afeccions existents.  
- Cancel·lar les finques cadastrals aportades a la Reparcel·lació i inscriure les resultants en el Cadastre.  
- Qualssevol altres actuacions necessàries per a la transformació jurídica de les finques afectades.  
B) Urbanitzar completament les dos unitats d'execució que constituïxen l'objecte del Programa i realitzar les obres públiques addicionals que es necessiten.  
En este sentit, serà necessari contemplar en el desenrotllament del sector la singularitat que presenta este, en tant que inclou en el seu àmbit un grup de vivendes consolidades junt amb terrenys no edificats que resulten necessaris per a una millor connexió dels servicis.  
Serà condició necessària per al desenrotllament del Sector S-2, la delimitació de dos unitats d'execució, les quals s'executaran de forma simultània per l'Urbanitzador.  
La delimitació d'estes serà:  
- UE-1: Inclourà els terrenys consolidats per l'edificació que no tenen la urbanització necessària, i els terrenys fronterissos al nord amb les vivendes, fins a l'actual límit del Sector. Estos terrenys es reclassificaran com a sòl urbà en unitat d'execució, ús residencial.  
- UE-2: Inclourà la resta dels terrenys inclosos en el Sector, que mantindran la classificació de sòl urbanitzable d'ús residencial.  
La delimitació exacta d'estes unitats d'execució serà objecte d'estudi per l'aspirant a Urbanitzador en funció de les variacions a l'ordenació vigent que es proposen.  
La necessitat execució d'infraestructures comunes i no meres connexions, i els recursos econòmics que haurien d'invertir els seus propietaris donada la longitud de les connexions, fa concloure la necessitat efectuar el seu desenrotllament per mitjà del sistema d'actuació integrada.  
L'aspirant a Urbanitzador haurà de justificar detalladament les modificacions en l'ordenació detallada establida pel planejament vigent derivades d'un millor estudi de la zona.  
El sector constituirà una única Àrea de Repartiment, amb un coeficient d'edificabilitat bruta de 0,239 m²t/m²s, ús vivenda unifamiliar i altura màxima de dos plantes.   
G) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents.  
Hauran de resoldre's les qüestions següents:  
Sistema viari   
El sector comptarà com a mínim amb accés d'acord amb les seues necessitats, l'execució de les quals serà a càrrec de l'actuació:  
Un accés que connectarà amb el nucli denominat Torre de la Sal, i que s'efectuarà per mitjà de la remodelació de l'actual camí municipal denominat Pont Roig. Este accés, amb doble sentit de la circulació, es considera necessari per a permetre l'accessibilitat al nucli urbà des del litoral. En la remodelació que es propose hauran de tindre's en compte les consideracions següents:   
- El traçat d'esta via d'accés discorre per la zona d'esmortiment d'impactes del Parc Natural del Prat de Cabanes-Torreblanca, definida pel Decret 4/2003, de 21 de gener, del Consell de la Generalitat, pel que s'aprova el Pla d'Ordenació dels Recursos Naturals i rector d'Ús i Gestió del Parc Natural del Prat de Cabanes-Torreblanca, per la qual cosa serà necessari preveure, en el disseny de la remodelació, l'esmentada figura legal, així com les diferents figures de protecció establides per al Prat de Cabanes.  
- Haurà d'aportar-se informes, entre altres a l'efecte d'allò que s'ha exposat en el paràgraf anterior, de les administracions sectorials les competències del qual resulten afectades per l'actuació.  
- Així mateix en el disseny de la remodelació haurà de complir-se tota la normativa sectorial d'aplicació.  
En cas que no resultara autoritzada pels organismes competents en la matèria la connexió descrita anteriorment, s'adequaria a les necessitats del Sector, previs informes del Ministeri de Foment (en relació amb carreteres de titularitat estatal i vies fèrries), l'accés actualment existent en el vèrtex sud-oest del Sector.  
Es preveurà la implantació de pantalles antisoroll en les zones limítrofs a la via del ferrocarril, així com qualsevol altra mesura que derive de l'aplicació de la legislació específica sobre la matèria i tendisca a millorar la qualitat de vida dels ciutadans, segons disposa l'article 8.1 del Reglament d'Ordenació i Gestió Territorial i Urbanística.  
La via perimetral del Sector es dissenyarà amb una amplària mínima de 18 metres, voreres de 2,50 metres i calçada més aparcaments de 13 metres en total.  
Per al disseny de la xarxa viària interior i perimetral del Sector es complirà tot el que disposa el Reglament d'Ordenació i Gestió Territorial i Urbanística de la Comunitat Valenciana en els seus articles 130 i 131, així com l'orde de 9 de juny del 2004, pel que es desenrotlla el Decret 39/2004, del Consell de la Generalitat, en matèria d'accessibilitat al medi urbà.   
Les calçades es pavimentaran amb dos capes d'aglomerat asfàltic dels tipus S-20 i D-12, de 5 cm de grossària mínim cada una d'elles, sobre una doble capa de llasts artificials de 30 cm de grossària mínim conjunt. En les seues juntes amb rastells de voreres o amb aparcaments es disposaran rigoles de formigó.  
Com a qualitats de materials mínimes, les voreres es pavimentaran amb taulell hidràulic, sobre solera de formigó de 10 cm com a mínim, que al seu torn es disposarà sobre una doble capa de llasts artificials de 30 cm de grossària conjunta. Es remataran amb rastells de formigó, que es puguen muntar en els accessos a parcel·les, passos de vianants, rotondes i semblants.  
En les voreres es disposarà dels corresponents escocells i arbratge.  
Els vials en el seu conjunt, tant calçades com aparcaments i voreres, s'executaran garantint, en els seus nivells, un entroncament correcte amb els vials preexistents. Si és el cas, hauran de construir-se sobre terraplens de la grossària procedent en cada cas i que es construiran, com a mínim, sobre sòl adequat (segons PG-3).  
Abans de l'inici de les obres s'acreditarà la correcció de les previsions efectuades en el projecte, tant pel que fa als materials triats com a less seus grossàries i formes de posada en obra, per mitjà de la realització dels tasts, els sondejos i les anàlisis que foren pertinents.  
Els edificis amb altura d'evacuació descendent major que 9 m hauran de disposar d'un espai de maniobra que complisca les exigències establides en el Codi Tècnic de l'Edificació (C), aprovat per Reial Decret 314/2006, de 17 de març, concretament en DB SI 5 intervenció dels bombers.  
Els vials d'aproximació als dits espais de maniobra hauran de complir amb allò que s'ha establit per la citada normativa.  
Abastiment d'aigua i xarxa d'hidrants  
Es projectarà una xarxa d'abastiment d'aigua potable a totes les parcel·les resultants, havent de realitzar el mallat corresponent, de manera que es puga garantir el subministrament per recorreguts alternatius per a evitar possibles talls per avaries. Esta xarxa estarà degudament connectada a la xarxa limítrof existent, i s'executarà d'acord amb la normativa vigent.  
En el disseny de la xarxa d'abastiment es compliran les condicions que propose la companyia concessionària del servici.  
Sanejament  
El sanejament es projectarà separatiu, establint una xarxa d'evacuació d'aigües fecals i una altra diferent d'evacuació d'aigües pluvials. Ambdós es construiran amb canonada de polipropilé corrugat PN 8 atmosferes, unió amb junta elàstica.  
Els pous de registre de la xarxa d'aigües fecals seran, com a mínim, de formigó prefabricat, amb tapes de fosa. Les arquetes de la xarxa d'aigües fecals seran sifòniques i es construiran de fàbrica de rajola massissa o prefabricats. Les reixetes d'evacuació d'aigües seran de fosa.  
La xarxa de sanejament es dissenyarà de manera que se n'assegure l'estanquitat.  
Les condicions de connexió i integració seran les que dispose l'entitat de sanejament o organisme amb competència en la matèria.  
Per al tractament o abocament de les aigües pluvials cal ajustar-se al que disposen la Confederació Hidrogràfica del Xúquer com la conselleria de Territori i Habitatge, per a la qual cosa hauran d'obtindre's els pertinents informes previs.  
El projecte preveurà, si és el cas, la desviació i reposició dels trams de séquies de reg agrícola existents, incloent l'entubament i cobriment o, si s'estima més convenient, com a obligació substitutòria la seua desviació pel viari públic i prèvia connexió. Fent, en el seu conjunt, discórrer els nous traçats baix sòl de domini públic, i dotant les noves conduccions dels registres que siguen necessaris.  
La totalitat dels embornals a instal·lar hauran de ser sifònics, en l'àmbit del Sector.  
Energia elèctrica i enllumenat urbà  
El projecte preveurà la dotació de sengles xarxes de distribució elèctrica, una en baixa tensió i l'altra en mitjana tensió, esta última en anell, en previsió de la futura demanda de centres de transformació propietat d'abonat. Ambdós es projectaran d'acord amb la normativa vigent i a les instruccions corresponents de la companyia subministradora. Es disposaran els centres de transformació que siguen necessaris, que aniran ubicats en parcel·la privada. Els subministraments que es prevegen en baixa tensió es dotaran amb les fornícules corresponents.   
En el cas en què la potència disponible siga inferior a la necessària el projecte inclourà el subministrament de potència addicional des de la subestació més pròxima.  
El projecte contemplarà la desviació i soterrament de totes les instal·lacions existents que siga necessari. L'enllumenat públic de vials es projectarà a base de punts de llum conformats per columnes amb altures a definir en funció dels nivells d'il·luminació finalment determinats, amb lluminàries «cut-off» i làmpades de vapor de sodi d'alta pressió amb potència mínima de 250 w per a la instal·lació que done servici a la zona de calçada i 100 w per a la zona de vianants si és el cas.  
L'enllumenat públic de les zones verdes s'acomodarà al tipus de vegetació que es projecte, utilitzant un punt de llum diferenciat de l'empleat per a l'enllumenat de vials.  
S'haurà de preveure un subministrament específic en baixa tensió per a donar servici a la instal·lació d'enllumenat públic, instal·lant-se un quadro amb almenys tres eixides, havent d'estar dotada cada una d'elles de doble protecció contra curtcircuits i sobrecàrregues (una de tall omnipolar i una altra unipolar amb calibres coordinats de manera que es faciliten les labors d'identificació de possibles avaries) a més d'una protecció contra contactes indirectes implementada amb diferencials de reenganxament automàtic. Igualment s'haurà de preveure la instal·lació d'un reductor de flux centralitzat adequat a la potència finalment instal·lada.  
Per part dels servicis tècnics de l'Ajuntament es validarà el sistema més adequat per a evitar els possibles problemes d'avaries en estes instal·lacions provocats per futures accions dels rosegadores, i este haurà d'incidir principalment sobre els mateixos conductors i secundàriament en les corresponents canalitzacions.  
Per a l'execució de la instal·lació d'enllumenat públic s'haurà de tindre en compte especialment les prescripcions establides per la ITC-BT-09 del Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió, tant en les seues exigències a nivell d'instal·lació pròpiament dita com a respecte a la corresponent obra civil.  
Telecomunicacions, telefonia i dades  
Es projectarà una xarxa de conduccions soterrades apta per a l'estesa de les xarxes dels diferents operadors de telecomunicacions que puguen estar interessats a prestar servici en la zona d'actuació. S'hauran de preveure les connexions d'estes canalitzacions amb les instal·lacions existents si és el cas.  
S'hauran de recollir les necessitats, almenys, dels operadors que en el moment de redacció de projecte d'urbanització estiguen prestant servici en el municipi o, si no n'hi ha, es justificarà documentalment la renúncia d'aquells operadors que no estiguen interessats a oferir els seus servicis en la zona d'actuació. Addicionalment i tenint en compte el que establix la Llei 32/2003, de 3 de novembre, General de Telecomunicacions, s'haurà de donar informació pública al projecte de referència, de manera que aquells operadors que pogueren estar interessats a donar servici a la zona pogueren evidenciar el seu interés d'implantació. Atés el que establix l'article 30.1 s'obrirà un període en què es tractarà que els diferents operadors interessats arriben a una acord voluntari per a la ubicació compartida i l'ús compartit d'infraestructures. En cas que no s'arribe a este acord les condicions de l'ús compartit s'establiran mitjançant una resolució de la Comissió del Mercat de les Telecomunicacions tenint en compte allò que s'ha establit per l'article 30.3.  
En el seu moment l'Ajuntament exigirà que es deixen tubs de reserva addicionals a les necessitats dels operadors que mostren el seu interés, determinant el nombre concret en funció de la quantitat d'operadors que finalment concórreguen.  
Jardineria i zones verdes  
Les zones verdes es dissenyaran de manera que faciliten tant el seu manteniment com el seu posterior gaudi pels usuaris. Es dotaran amb infraestructures de reg per aspersió i/o per goteig, segons els tipus de coberta vegetal que es projecten.  
En el disseny de les zones verdes caldrà ajustar-se a les característiques topogràfiques del terreny. No s'han de crear recorreguts excessivament escalonats, i complirà amb el que establix l'Orde de 9 de juny del 2004, del Consell de la Generalitat, que desenrotlla el Decret 39/2004, en matèria d'accessibilitat en el medi urbà.  
En l'arbratge de la zona es mantindrà el màxim nombre d'exemplars d'interés existents en la zona.  
S'utilitzaran, si és possible, espècies autòctones, i, en tot cas, adaptades a la climatologia de la zona.  
S'hauran de crear almenys les zones següents: zona de jocs per a xiquets de 0 a 3 anys, zona de jocs infantil per a xiquets de més de 6 anys, zona esportivolúdica juvenil, zona per a recreació d'animals domèstics i zona de passeig i descans.  
Els jocs hauran de ser de materials de gran seguretat, amb vores arredonides, fustes resistents, cordes reforçades i resistents al foc: Si hi ha xapes metàl·liques, estes seran d'acer inoxidable i amb les vores inaccessibles. Els caragols, cadenes i la resta d'elements de fixació seran d'acer galvanitzat o inoxidable. Hauran de subministrar-se els cartells informatius segons instruccions de l'Ajuntament.  
Els elements de jocs infantils hauran de complir quant a condicions de seguretat la norma UNE-EN 1.176, en tots els seus apartats (1-7) i UNE-EN1.177, així com la totalitat de la normativa vigent quant a mobiliari urbà i àrees de jocs infantils.  
Tots els jocs subministrats hauran de ser accessibles, aptes per a la seua utilització i facilitar la integració de xiquets amb discapacitats.  
Disposició general per a les instal·lacions  
Totes les conduccions d'instal·lacions es projectaran i executaran soterrades i es dotaran amb les arquetes de registre necessàries, proveïdes de tapes de superfície perfectament identificables, que seran antivandàliques i tindran la resistència necessària, en funció de la seua ubicació, davall les voreres o davall les calçades, guardant les distàncies establides en cada cas per la normativa vigent aplicable.  
La disposició de les conduccions d'instal·lacions serà preferentment davall les voreres, amb l'excepció de les d'evacuació d'aigües fecals i de pluvials, que es disposaran preferentment davall les calçades o davall les zones d'aparcament. En cas de ser impossible atendre tals disposicions l'orde de preferència per a ubicar-les davall les voreres o davall les calçades serà el que es deriva de la relació que seguix:  
Les d'energia elèctrica, en alta i mitjana tensió, es disposaran una damunt de l'altra, sempre davall les voreres i contigües a les alineacions de les parcel·les privades. Les que alimenten l'enllumenat públic es disposaran sobre la vorera, prop de la línia de rastell.  
Les conduccions d'aigua potable i les de reg d'escocells en vials es disposaran preferentment davall les voreres, igual que les que alimenten les preses d'aigua per al reg per neteja.  
Les conduccions dels operadors de telecomunicacions seran les següents a col·locar davall les voreres si és possible. Si no és així es disposaran davall les zones d'aparcament o davall les calçades, però en tot cas prop de les voreres.  
Les conduccions de gas, si l'amplària de les voreres impedira el seu allotjament, es disposaran davall les zones d'aparcament i pròximes a les línies de rastell.  
Finalment les conduccions d'evacuació d'aigües, tant fecals com pluvials, es disposaran sempre davall les calçades; les fecals preferentment en el centre d'estes i les pluvials en els costats.  
El projecte contemplarà, en tot cas, les solucions tècniques més senzilles i adequades per a resoldre els encreuaments entre unes conduccions i altres en general i, en especial, els que es deriven de la construcció de les connexions de cada servici.  
Per al correcte èxit d'estes condicions de connexió caldrà:  
- Aportar informes de les administracions sectorials les competències del qual resulten afectades per l'actuació (carreteres, xarxa ferroviària, domini públic hidràulic, domini públic maritimoterrestre i altres)  
- Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
- Incloure en el projecte d'urbanització la construcció de les obres complementàries necessàries.  
D) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
E) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:  
- L'urbanitzador efectuarà la seua inscripció en el Registre de la Propietat i traslladarà a l'administració la corresponent certificació acreditativa d'això.  
- Els entregarà en perfectes condicions, una vegada concloses les obres d'urbanització, i alçarà la corresponent acta d'entrega.  
- Els transformadors d'energia elèctrica es consideraran equipament privat i s'entregaran a la companyia subministradora. Tant el sòl necessari per a la seua implantació com el cost de la mateixa haurà de ser assumit per tots els propietaris afectats.  
F) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de forma gratuïta.  
G) Ordenar el repartiment equitatiu de les càrregues i beneficis de l'actuació entre els afectats.  
H) Establir terminis per a edificar els solars resultants de l'actuació urbanitzadora, incloent un cronograma en què s'indique expressament el termini d'edificació dels terrenys propietat de l'Urbanitzador o d'altres propietaris adherits a la seua iniciativa de Programa.  
Es fixa com a termini màxim d'edificació dels solars resultants de la reparcel·lació fins a cinc anys des que es reben definitivament les obres d'urbanització de l'àmbit.   
I) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels Programes de Restauració Paisatgística, dins de l'àmbit del Programa d'Actuació Integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
Base V. Paràmetres urbanístics  
El sector constituirà una única Àrea de Repartiment, amb un coeficient d'edificabilitat bruta de 0,239 m²t/m²s, ús vivenda unifamiliar i altura màxima de dos plantes.   
S'acompanya com a annex I al present document pla d'ordenació del Pla Parcial per al desenrotllament del Sector S-2 aprovat amb data 30 de setembre de 1986, per la Comissió Provincial d'Urbanisme.  
Base VI. Criteris i objectius territorials i d'ordenació urbanística.  
- Ordenació estructural  
Seran necessaris els següents canvis en l'ordenació estructural:  
Es remodelarà l'actual camí municipal denominat Pont Roig, que tindrà caràcter estructural, i que connectarà l'àmbit de l'actuació amb el nucli denominat Torre de la Sal. Les característiques d'este són les especificades en la base IV apartat 2. C).  
Es reclassificaran com a sòl urbà els terrenys inclosos en la UE-1 a qui es fa referència en la Base IV apartat 2. A).  
Fora d'estos supòsits, que constituïxen requisit necessari a arreplegar en la documentació que es presente, no s'admetrà cap modificació de l'ordenació estructural.  
- Ordenació detallada  
La delimitació de dos unitats d'execució i la distinta classificació urbanística d'estes permetrà admetre canvis en la vigent ordenació detallada derivats del millor estudi de l'àmbit de l'actuació efectuada per l'Urbanitzador, els quals hauran de justificar-se en el document de planejament que respecte d'això s'elabore. No obstant això, haurà de mantindre's l'actual ubicació de la zona verda situada al nord-oest de l'actuació, els terrenys del qual van ser cedits pels seus propietaris a l'Ajuntament.  
El desenrotllament del sector haurà d'observar i respectar, en especial, tant el Decret 4/2003, de 21 de gener, del Consell de la Generalitat, pel qual s'aprova el Pla d'Ordenació dels Recursos Naturals i rector d'Ús i Gestió del Parc Natural del Prat de Cabanes-Torreblanca ?donada la ubicació de l'àmbit a desenrotllar en el que este classifica com a Zona d'Esmortimen d'Impactes del Parc Natural de la Comunitat Valenciana del Prat de Cabanes-Torreblanca-, com les diferents figures de protecció establides per al Prat de Cabanes.  
A este efecte, serà requisit necessari la presentació per l'aspirant a Urbanitzador d'un estudi d'impacte ambiental, que es tramitarà simultàniament amb l'expedient de programació del Sector. No es produirà l'aprovació provisional del document de planejament per l'Ajuntament fins que s'obtinga l'aprovació de l'estudi d'impacte ambiental, quedant en suspens els terminis de resolució del PAI fins que s'aprove este.  
Totes les modificacions hauran d'arreplegar-se en un document unitari de planejament amb caràcter de Pla Parcial Modificatiu de l'Ordenació Estructural.  
Base VII. Objectius d'edificació privada.  
1. Atés que l'àmbit a desenrotllar es tracta d'una zona destinada a vivendes que constituiran una segona residència, amb una densitat d'edificació inferior a 0,3 m²t/m²s, resultarà d'aplicació el que disposa l'apartat 6 de la disposició transitòria huitena del Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat.  
Base VIII. Prescripcions tècniques dels documents d'ordenació i gestió.  
El document de planejament a presentar tindrà el caràcter de pla parcial modificatiu de l'ordenació estructural.  
A la documentació pròpia de l'esmentat document haurà d'acompanyar-se:  
- Estudi d'impacte ambiental, la tramitació del qual serà simultània a l'expedient corresponent al Programa.  
- Sol·licitud de cèdula territorial d'urbanització, la qual haurà de ser objecte d'exposició al públic junt amb l'alternativa tècnica. L'Ajuntament no estarà obligat a resoldre sobre l'aprovació provisional del dit planejament fins que existisca un pronunciament exprés autonòmic sobre la viabilitat d'este, quedant en suspens els terminis de resolució del PAI fins que s'emeta esta.  
- Document de Justificació de la Integració Territorial. Estudi de paisatge.  
El corresponent document d'ordenació haurà d'incloure, en el cas que estos siguen necessaris, els coeficients correctors d'usos i tipologies.  
Tota la documentació de planejament i de gestió s'haurà de presentar en paper, figurant els plans a les escales mínimes que determina en els articles 158 i 162, per als plans d'informació i d'ordenació de plans parcials respectivament, i l'article 350 per als plans de projectes d'urbanització, tots ells del Reglament d'Ordenació i Gestió Territorial i Urbanística de la Comunitat Valenciana. Així mateix, tota la documentació de planejament i de gestió s'haurà de presentar en suport digital.   
Base IX. Prescripcions tècniques del projecte urbanització.  
El Projecte d'Urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, havent de complir el que establix l'article 52 del Text Refós de la Llei de Contractes de les Administracions Públiques.  
a) El Projecte d'Urbanització s'ajustarà al que disposen els articles següents:  
- 153 de la LUV i 348 del ROGTU quant a la subjecció d'este a les determinacions del planejament que desenrotlle.  
- 156 de la LUV i 350 del RGOTU quant a la documentació integrant d'este.  
- 157 de la LUV i 349 del ROGTU quant a les obres incloses en el projecte d'urbanització.  
S'adjunta com a annex II, model d'instància de la documentació mínima que ha de contindre el projecte d'urbanització, la qual haurà de figurar obligatòriament en la documentació d'este.  
b) Resultaran d'aplicació les disposicions del Codi Tècnic de l'Edificació corresponents a les obres d'urbanització.  
c) Haurà de complir-se el Decret 39/2004, de 5 de març, del Consell de la Generalitat, pel qual es desenrotlla la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà.  
Base X. Preu de licitació  
L'estimació aproximada de les càrregues del Programa, IVA no inclòs, ascendix a la quantitat cinc milions cinc-cents mil euros (5.500.000 €), que es considera com a preu màxim de licitació amb caràcter general.  
Dins de les càrregues del programa s'inclourà un percentatge de l'1% del PEM del Projecte d'Urbanització en concepte d'assistència tècnica externa.  
Quedarà fora d'este preu aquelles millores en infraestructures que proposen els aspirants i que sent necessàries o convenients no hagen sigut previstes en estes bases.  
Este preu servirà de base per al càlcul de la garantia provisional.  
Base XI. Terminis de desplegament i execució del programa.  
1. La presentació dels texts refosos corresponents al planejament o al projecte d'urbanització haurà de produir-se en el termini màxim de dos mesos des que tinga lloc la notificació a l'urbanitzador de l'aprovació provisional que impose modificacions a l'alternativa tècnica.  
2. En el termini d'un mes a partir de la notificació de l'acord d'aprovació i adjudicació definitiva del Programa a l'Urbanitzador, i sempre que s'haja produït igualment l'aprovació definitiva del Projecte d'Urbanització, es procedirà a la formalització en document administratiu del contracte per al desplegament i execució del Programa d'Actuació Integrada.  
Amb anterioritat a la formalització del contracte, l'urbanitzador haurà d'acreditar davant de l'Ajuntament la constitució de la garantia definitiva, en la quantia i forma que s'establix en les present bases.  
3. Si és el cas, l'inici del procediment de pública concurrència per a la selecció de l'empresari constructor haurà de tindre lloc en el termini d'un mes des que adquirisca fermesa el Projecte de reparcel·lació.  
4. La notificació als interessats per a l'exercici de l'opció de retribució previst en els articles 166 de la LUV haurà de practicar-se en el termini màxim d'un mes des de la formalització del PAI.  
5. El Projecte de Reparcel·lació haurà de sotmetre's a informació al públic per l'Urbanitzador en el termini màxim de sis mesos des de la finalització del termini per a l'opció per modalitat de retribució previst en l'article 166 de la LUV. Simultàniament s'haurà de depositar en l'Ajuntament dos exemplars de la documentació sotmesa a informació pública.  
6. La presentació dels texts refosos corresponents al Projecte de Reparcel·lació haurà de produir-se en el termini màxim de dos mesos des que tinga lloc la notificació a l'Urbanitzador de les modificacions a introduir en el Projecte inicialment formulat.  
7. Les obres d'urbanització s'iniciaran en el termini màxim de tres mesos des de l'aprovació definitiva del Projecte de reparcel·lació. L'inici s'acreditarà per mitjà d'acta de replantejament subscrita per la direcció de les obres i un tècnic municipal. En el supòsit d'existència de creditors nets del compte de liquidació provisional, l'Urbanitzador haurà d'acreditar en l'acta de replantejament, el pagament a estos o bé la consignació de la dita quantitat en la Tresoreria municipal.  
8. Les obres d'urbanització hauran de finalitzar en el termini màxim de díhuit mesos des del seu inici. La finalització de les obres s'acreditarà per mitjà del corresponent certificat final d'obres expedit pel director facultatiu.  
9. El termini màxim d'edificació dels solars serà de cinc anys des que es reben definitivament les obres d'urbanització de l'àmbit.  
10. Les obres d'edificació es podran executar simultàniament a les d'urbanització, estant subordinades a estes últimes les primeres. L'Ajuntament establirà les condicions i compromisos que hauran de respectar l'Urbanitzador i els propietaris de les parcel·les.  
Base XII. Capacitat per a ser urbanitzador.  
1. Podran participar en el concurs per a la selecció i adjudicació del present Programa d'Actuació Integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure Programes d'Actuació Integrada les persones en què concórrega alguna prohibició de contractar de les previstes en l'article 20 del Text Refós de la Llei de Contractes de les Administracions Públiques.  
Base XIII. Solvència econòmica i financera.  
La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe de dos institucions financeres o, si procedix, justificant l'existència d'una assegurança d'indemnització per riscs professionals.  
b) Si es tractara de persones jurídiques, presentació dels comptes anuals o d'extracte d'estes, en el cas en què la publicació d'estes siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si procedix, sobre el volum de negocis relacionat amb el desenrotllament i la promoció d'actuacions semblants que són objecte de concurs, corresponent com a màxim als tres últims exercicis.  
En el supòsit d'agrupacions d'interés urbanístic, unions temporals d'empreses o altres agrupacions de persones naturals o jurídiques que decidisquen concórrer al concurs, podran basar-se en els requisits de solvència, almenys, d'un dels seus membres.  
Base XIV. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que haja de participar en la gestió del programa d'actuació integrada, i especialment dels responsables del control de qualitat. A este respecte la plantilla mínima de l'equip tècnic haurà de comptar amb els següents efectius:  
- Un arquitecte superior.  
- Un enginyer de Camins, Canals i Ports.  
- Un llicenciat en dret.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en este cas davant de l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència, almenys, d'un dels seus membres.  
Base XV. Garanties  
1. Garantia provisional. Caldrà estar al que disposa l'article 9 de les Bases Generals per a l'adjudicació dels programes d'actuació integrada en l'Ajuntament de Cabanes. L'import d'esta serà de cent deu mil (110.000,00) euros.  
2. Garantia definitiva. Caldrà ajustar-se al que es disposa en l'article 18 de les Bases Generals per a l'adjudicació dels programes d'actuació integrada en l'Ajuntament de Cabanes. L'import d'esta serà del 10% del valor de les càrregues d'urbanització, incrementades amb l'IVA corresponent, i exclosa l'estimació preliminar de les indemnitzacions i la resta de gastos variables.  
Base XVI. Presentació de proposicions  
1. Els que desitgen prendre part en la licitació hauran de presentar en el Registre General de l'Ajuntament de Cabanes, siti en plaça Església, núm. 5, en el termini de tres mesos, comptats des de la data de l'enviament de l'anunci de licitació al Diari Oficial de la Unió Europea, i en horari de 9 a 14 hores.  
Les proposicions presentades per cada concursant hauran de distingir clarament en sobres separats i identificats en el seu exterior amb la licitació a què es concorre, firma del licitador i nom del proponent i, si és el cas, del representant, contenint la documentació següent:  
Sobre A. Alternativa Tècnica, es presentarà obert.  
Sobre B. Proposició juridicoeconòmica, es presentarà en sobre tancat.  
La documentació que es troba en poder d'estos sobres serà objecte de valoració a l'efecte d'aprovació del Programa i adjudicació de la condició d'Urbanitzats  
Sobre C. Es presentarà, tancat i segellat, amb el títol de "Documentació Administrativa" i contindrà la documentació assenyalada en l'article 13 de les Bases Generals per a l'adjudicació dels programes d'actuació integrada en l'Ajuntament de Cabanes.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial en el municipi afectat i depositarà una còpia d'estoss en la seu de l'Ajuntament, exposant-los al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió en la localitat, només a l'efecte de la presentació d'al·legacions.  
Base XVII. Contingut mínim de l'alternativa tècnica.  
L'Alternativa Tècnica del Programa d'Actuació Integrada (sobre A), a més del contingut establit en l'article 13 de les Bases Generals per a l'adjudicació dels programes d'actuació integrada en l'Ajuntament de Cabanes, contindrà en tot cas:  
- Document de planejament amb el caràcter de Pla Parcial Modificatiu de l'Ordenació Estructural en què s'arreplegaran les indicacions efectuades en les present Bases.  
- Estudi d'Impacte ambiental, la tramitació de les quals serà simultània a l'expedient corresponent al Programa.  
- Sol·licitud de Cèdula Territorial d'Urbanització, la qual haurà de ser objecte d'exposició al públic junt amb l'Alternativa Tècnica.  
- Document de Justificació de la Integració Territorial.  
- Estudi de Paisatge.  
Base XVIII. Proposició juridicoeconòmica.  
1. La proposició juridicoeconòmica es presentarà en plica tancada i acompanyada de suport informàtic en format PDF, o en qualsevol altre format que puga ser requerit per l'Ajuntament i que tindrà el contingut establit en l'article 13 de les Bases Generals per a l'adjudicació dels programes d'actuació integrada en l'Ajuntament de Cabanes.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament la identitat, garantia i compromisos que s'assumisquen.  
Base XIX. Admissibilitat de variants  
1. Únicament es consideraran variants les modificacions de caràcter tècnic i mai les de caràcter econòmic.  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajusts de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. Cada aspirant a Urbanitzador podrà presentar una única variant.  
4. La presentació d'una variant en cap cas legitimarà la presentació d'una nova Proposició Juridicoeconòmica.  
5. L'Ajuntament podrà triar, d'entre l'Alternativa original i la variada, aquella que millor satisfaça els interessos públics, aplicant-se-li la Proposició Juridicoeconòmica formulada i sense poder modificar en cap cas el contingut de les Bases Particulars.   
6. No s'entendrà com a Alternativa Tècnica l'avanç de planejament que formule qui inste la iniciació del procediment de Programació. En conseqüència, el referit aspirant podrà presentar Alternativa Tècnica, que no es considerarà variant del seu avanç de Programació, tot això amb respecte al que disposen les Bases Generals i Particulars que regulen el procediment.  
Base XX. Criteris d'adjudicació  
1. Es valoraran de forma independent l'Alternativa Tècnica i la Proposició Juridicoeconòmica, d'acord amb els següents criteris ordenats de manera decreixent:  
a) Alternativa tècnica:  
1. La qualitat tècnica de l'ordenació proposada: este criteri representarà un 50 per cent de la valoració de l'Alternativa Tècnica.  
2. La resolució adequada de la integració en el seu entorn. S'entén per integració aquelles solucions de connexió global de l'àmbit a tot tipus d'infraestructures generals existents o previstes que atenguen millor les necessitats que l'àmbit nou demanarà o generarà. Els extrems referents a la integració en l'entorn dels nous espais, localització d'usos i la seua distribució ja s'entén inclòs en l'apartat 1.  
3. La millor estructuració de dotacions públiques i espais lliures. Els criteris establits en els números 2 i 3 anteriors es valoraran conjuntament representant un 20 per cent de la valoració de l'Alternativa Tècnica.  
4. La qualitat tècnica de les resolucions proposades per a la urbanització en el Projecte d'Urbanització, este criteri representarà un 10 per cent de la valoració de l'Alternativa Tècnica.  
5. Nombre, disseny, ubicació i qualitat de les vivendes sotmeses a algun règim de protecció que es comprometa a promoure l'urbanitzador, este criteri representarà un 10 per cent.  
6. Inversió en Programes de restauració paisatgista o imatge urbana dins de l'àmbit del Programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'ordenació de territori i protecció del paisatge: este criteri representarà un 5 per cent de la valoració de l'Alternativa Tècnica.  
7. Termini d'execució del Programa d'actuació integrada.  
8. Compromís d'edificació simultània a la urbanització d'un percentatge dels solars resultants de l'actuació.  
9. Compromisos addicionals assumits voluntàriament i a càrrec seu per l'Urbanitzador.  
Els criteris establits en els números 7, 8 i 9 anteriors representaran en conjunt un 5 per cent.  
Només es procedirà a l'obertura de la proposició juridicoeconòmica d'aquells aspirants que hagen aconseguit com a mínim el 30 per cent dels punts possibles de l'alternativa tècnica.  
b) Proposició juridicoeconòmica:  
1. Menor import de les càrregues d'urbanització, expressat en euros per metre quadrat d'edificabilitat: este criteri representarà un 30 per cent de la valoració de la Proposició Juridicoeconòmica.  
2. La valoració dels terrenys a l'efecte de fixar el coeficient de canvi a l'efecte de pagament en terreny: este criteri representarà un 65 per cent de la valoració de la Proposició Juridicoeconòmica.  
3. Compromisos financers per a l'execució de les obligacions complementàries assumides voluntàriament i a costa seu per l'urbanitzador: este criteri representarà un 5 per cent.  
D'acord amb el que establix l'article 312 del Reglament de la Llei Urbanística Valenciana, la puntuació de l'Alternativa Tècnica representarà el 70 per cent de la valoració total i la Proposició Juridicoeconòmica el 30 per cent.  
Base XXI. Adjudicació del programa  
1. Amb anterioritat a la firma del contracte amb l'Ajuntament l'adjudicatari del Programa d'Actuació Integrada haurà de presentar resguard acreditatiu d'haver constituït la garantia definitiva en els termes que preveu la Base XV de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social.   
2. En l'altres caldrà estar al que disposa article 18 de les Bases Generals per a l'adjudicació dels programes d'actuació integrada en l'Ajuntament de Cabanes.  
Base XXII. Formalització del contracte.  
Caldrà ajustar-se al que disposa l'article 20 de les Bases Generals per a l'adjudicació dels programes d'actuació integrada en l'Ajuntament de Cabanes.  
Base XXI. Dictamen del Consell del Territori i Paisatge.  
D'acord amb el que establix l'article 136.4 de la LUV, no serà necessari el dictamen del Consell del Territori i del Paisatge.  
Base XXIV. Compliment.  
1. El contracte s'entendrà complit amb motiu de l'adequada execució de la totalitat de les prestacions incloses en este, i s'extingirà una vegada l'Urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, l'Urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'Urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèvia i definitivament el Programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'Urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'Urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà aleshores el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.  
6. El termini de garantia serà de dotze mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, procedirà la devolució de les garanties prestades per l'adjudicatari.  
Base XXV. Resolució  
1. Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'Urbanitzador i les altres previstes en la legislació general aplicable a les seues relacions amb l'administració,  
2. Són també causes de resolució del contracte les següents:  
a) La mort o incapacitat sobrevinguda de l'Urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació en termini de la garantia definitiva.  
d) La no-formalització del contracte en termini.  
e) La demora injustificada en el compliment dels terminis fixats en les Bases Generals i Particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'Urbanitzador durant un període de sis mesos consecutius o nou alterns en el desplegament i execució del Programa d'Actuació. S'entendrà produïda la inactivitat o l'abandó quan el desplegament i execució del Programa d'Actuació haja deixat de desenrotllar-se o no es desenrotlle amb la regularitat adequada o amb els mitjans humans o materials precisos per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigisca un termini major.  
g) La imposició d'alguna sanció a l'Urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o lloc fi a la via administrativa.  
h) L'obstaculització per l'Urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'Urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes, incompatibles amb el desenrotllament del Programa, així com les resolucions administratives que impedisquen prosseguir-ho o paralitzen el seu desenrotllament material o econòmic per inactivitat de l'administració durant més de sis mesos i de manera rellevant, tenint dret l'Urbanitzador a instar la resolució amb les compensacions procedents.  
k) La renúncia de l'Urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20 per 100.  
l) La realització per l'Urbanitzador de pràctiques manifestament restrictives de la competència en el mercat immobiliari relacionades amb el Programa d'Actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'Empresari Constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte a l'acordar el Programa d'Actuació i que facen legalment inviable la prossecució d'esta, sense perjuí de les compensacions que procedisquen, si és el cas, o de la possibilitat d'esmenar les seues previsions, si això fóra possible, sense desvirtuar substancialment les mateixes.  
n) Incórrer el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.  
o) Les reiterades deficiències en l'execució del contracte.  
p) L'incompliment greu dels deures essencials de l'Urbanitzador directament imposats per esta Llei.  
q) L'incompliment d'alguns dels compromisos oferits.  
r) La caducitat del Programa per transcurs del termini total per a escometre'l i, si és el cas, la pròrroga.  
s) El mutu acord entre l'Ajuntament i l'Urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.   
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.   
v) El desistiment o la suspensió del contracte per un termini superior a un any acordada per l'Ajuntament.  
3. Per a la resolució del Contracte entre l'Ajuntament i l'Urbanitzador serà preceptiva la prèvia emissió d'informe favorable pel Consell del Territori i el Paisatge.  
4. L'Ajuntament, al resoldre l'adjudicació, podrà acordar que l'Urbanitzador continue l'execució del Programa davall les seues mateixes condicions, durant el temps indispensable per a evitar perjuís a l'interés públic.  
5. La resolució de l'adjudicació s'acordarà per l'Ajuntament, amb audiència prèvia a l'Urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'Urbanitzador. Sense perjuí de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'Actuació al règim del sòl urbanitzable sense programació.  
Base XXVI. Taxes  
Resultaran d'aplicació en l'actuació urbanística que es regula per mitjà de les presents Bases Particulars, la taxa per la tramitació de Programa d'Actuació Integrada i la taxa per la tramitació de les actuacions i expedients urbanístics per a l'adjudicació de Programes que regisquen en el terme municipal de Cabanes.  
Base XXVII. Prerrogatives de l'administració.  
L'Ajuntament ostenta totes les prerrogatives que, en general, reconeix la legislació de contractes de les Administracions Públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents Bases i que siguen d'interés públic, acordar la seua resolució i determinar els efectes d'esta.  
Base XXVIII. Jurisdicció competent.  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació resolució, i execució del contracte administratiu especial entre l'administració i l'agent urbanitzador seleccionat en pública concurrència.  
Cabanes, 17 de juliol de 2007. L'alcalde: Artemio Siurana Gauchia.»  
«Instància de documentació mínima que ha de contindre el projecte d'urbanització  
La relació de documents indicada haurà de figurar obligatòriament en el Projecte que es presente. Aquells apartats que no siguen necessaris o no corresponguen al projecte que es presente (segons criteri del tècnic projectista) portaran el títol d'este i la frase: «No procedix» seguida de la justificació de la seua no-procedència. Haurà d'indicar-se amb una creu (X) en les caselles inicials la documentació que s'aporta.  
Dades del projecte  
Títol: Exp. núm.:  
1- Memòria descriptiva de les característiques de les obres  
1 Índex  
2 Iniciativa del projecte  
3 Objecte del projecte  
4 Localització de les obres. Àmbit i superfícies.  
5 Descripció de l'estat actual.  
6 Descripció de les obres d'urbanització  
6.1 Demolicions  
6.2 Desmunts, Moviments de Terra, Explanacions  
6.2.1 Estudi Geotècnic  
6.3 Reposicions  
6.4 Xarxa de sanejament i pluvials  
6.5 Xarxa d'aigua potable  
6.6 Viari, ferms i paviments  
6.7 Senyalització  
6.8 Instal·lació d'energia elèctrica  
6.9 Instal·lació de telecomunicació  
6.10 Instal·lació de gas  
6.11 Zones verdes, Xarxa de reg i Mobiliari urbà  
6.12 Recollida de Residus Sòlids Urbans (RSU)  
7 Criteris per a la dotació de servicis  
8 Coordinació amb altres entitats o Companyies de servici  
9 Pressupost  
10 Consideracions finals  
11 Caràcter d'obra completa  
Altres apartats que considere el redactor. Si formen part dels anteriors seran subconjunts dels punts indicats, sinó s'aportaran seguint la numeració. S'hauran d'especificar en el punt 1 de la memòria "índex"  
2 - Annexos a la memòria  
2.1- Annexos descriptius de les obres  
Al Annex de Demolicions  
A-2 Annex de Desmunts, Moviments de Terra, Explanacions  
A-3 Annex de Reposicions  
A-4 Annex de Xarxa de sanejament i pluvials  
A-5 Annex de Xarxa d'aigua potable  
A-6 Annex de Viari, ferms i paviments  
A-7 Annex de Senyalització  
A-8 Annex d'Instal·lació d'energia elèctrica (s/ ordes de conselleria d'Indústria)  
A-8.1 Xarxa de Mitjana Tensió  
A-8.2 Centres de Transformació  
A-8.3 Xarxa de Baixa Tensió  
A-8.4 Enllumenat Públic   
A-9 Annex d'Instal·lació de telecomunicació   
A-10 Annex d'Instal·lació gasística   
A-11 Annex de Zones verdes, Xarxa de reg i Mobiliari urbà  
2.2- Altres annexos a la memòria  
A-12 Annex de justificació de preus  
A-13 Annex de programa de treballs  
A-14 Annex de control de qualitat  
Al5 Estudi de Seguretat i Salut o annex de seguretat i salut laboral  
Altres a especificar (p. ex. Projectes de derrocament, d'obres singulars que necessiten projecte, etc.). Si formen part dels anteriors seran subconjunts dels punts indicats, sinó s'aportaran seguint la numeració. S'hauran d'especificar en el punt 1 de la memòria "índex"  
3- Documentació gràfica- Plans  
1 Situació i emplaçament  
2 Estat actual  
2.1 Planejament vigent  
2.2 Topogràfic de l'àmbit i contornada  
2.3 Infraestructures existents i a les que es connecta (aigua, sanejament,...)  
2.4 Cadastral  
3 Demolicions i Reposicions  
4 Replantejament  
5 Viari  
5.1 Acotació  
5.2 Textures  
5.3 Seccions viàries, detalls i paquets de ferms  
5.4 Pla de Rasants  
5.5 Perfils longitudinals dels carrers  
6 Xarxa de sanejament  
6.1 Planta General  
6.2 Perfils longitudinals de la xarxa  
7 Xarxa de pluvials  
7.1 Planta General  
7.2 Perfils longitudinals de la xarxa  
8 Detalls de les xarxes de Sanejament i Pluvials  
9 Xarxa d'Aigua Potable  
10 Xarxa/és de Telecomunicacions  
11 Xarxa de Gas  
12 Senyalització Horitzontal i Vertical  
13 Xarxa d'enllumenat públic  
14 Xarxa de subministrament d'energia elèctrica en baixa tensió  
15 Xarxa de subministrament d'energia elèctrica en mitjana tensió i alta tensió  
16 Zones verdes  
16.1 Planta i Alçats Generals de Jardineria i Mobiliari Urbà  
16.2 Pla de paviments, trobades i límits.  
16.3 Xarxa de Reg i Jardineria. Detalls de la xarxa de reg.  
17 Recollida de residus sòlids urbans (RSU)  
18 Obres civils  
Altres, especificant-los. Si formen part dels anteriors seran subconjunts dels punts indicats, si no s'aportaran continuant la numeració. S'hauran d'especificar en el punt 1 de la memòria "índex". Tota la documentació gràfica s'aportarà en suport digitalitzat.  
4- plec de prescripcions tècniques particulars  
1 Definició i abast del plec  
2 Descripció de les obres  
3 Característiques i condicions de materials  
4 Unitats d'obra: Execució, Mesurament i Abonament  
5 Disposicions Generals  
Altres, especificant-los. Si formen part dels anteriors seran subconjunts dels punts indicats, si no s'aportaran continuant la numeració. S'hauran d'especificar en el punt 1 de la memòria "índex"  
5- Pressupost  
1 Mesuraments  
2 Quadre de preus 1  
3 Quadre de preus 2  
4 Pressupost  
Altres, especificant-los. Si formen part dels anteriors seran subconjunts dels punts indicats, si no s'aportaran continuant la numeració. S'hauran d'especificar en el punt 1 de la memòria "índex"  
Dades del titular  
Nom: CIF.: Tel:  
Adreça:   
Representant:  
Dades del tècnic  
Nom: NIF.: Tel:  
Adreça:  
El titular presenta en esta Administració la documentació dalt relacionada.  
Cabanes, ... de ... de 200...»  
Cabanes, 31 d'agost de 2007.- L'alcalde: Artemio Siurana Gauchia.